[pic] | COMISIA EUROPEANĂ |

Bruxelles, 4.5.2011

COM(2011) 242 final

RAPORT AL COMISIEI CĂTRE PARLAMENTUL EUROPEAN ȘI CONSILIU

privind punerea în aplicare a Regulamentului (CE, Euratom) nr. 58/97 al Consiliului și a Regulamentului (CE) nr. 295/2008 al Parlamentului European și al Consiliului privind statisticile structurale de întreprindere (reformare) care a abrogat și a înlocuit Regulamentul nr. 58/97

RAPORT AL COMISIEI CĂTRE PARLAMENTUL EUROPEAN ȘI CONSILIU

privind punerea în aplicare a Regulamentului (CE, Euratom) nr. 58/97 al Consiliului și a Regulamentului (CE) nr. 295/2008 al Parlamentului European și al Consiliului privind statisticile structurale de întreprindere (reformare) care a abrogat și a înlocuit Regulamentul nr. 58/97

CUPRINS

1. INTRODUCERE 3

2. EVOLUȚII ÎN DOMENIUL REGLEMENTĂRILOR 3

3. DISPONIBILITATEA ȘI CALITATEA DATELOR STATISTICE STRUCTURALE DE ÎNTREPRINDERE 4

3.1. Principalele serii de date 4

3.2. Promptitudinea, accesibilitatea și relevanța seriilor de date 5

3.3. Norme privind confidențialitatea și punerea în aplicare a acestora 7

3.4. Precizia 7

3.5. Coerența și comparabilitatea 7

4. CONFORMITATEA CU REGULAMENTUL PRIVIND STATISTICILE STRUCTURALE DE ÎNTREPRINDERE (SSI) 7

5. Obligațiile întreprinderilor și acțiunile ÎN VEDEREA reducerii acestora 7

5.1. Introducere 7

5.2. Acțiuni întreprinse pentru reducerea obligațiilor 7

6. EVOLUȚII ULTERIOARE 7

INTRODUCERE

Obiectivul Regulamentului nr. 58/97 al Consiliului (denumit în continuare „Regulamentul nr. 58/97” sau „regulamentul SSI”), în conformitate cu dispozițiile articolului 1, este de a stabili un cadru comun pentru culegerea, elaborarea, transmiterea și evaluarea statisticilor comunitare cu privire la structura, activitatea, competitivitatea și performanțele întreprinderilor din cadrul Comunității. Regulamentul SSI stabilește normele, standardele și definițiile necesare pentru producerea de statistici comunitare comparabile.

Prezentul raport reflectă punerea în aplicare a Regulamentului nr. 58/97. Ar trebui să se observe faptul că Regulamentul nr. 58/97 a fost abrogat și înlocuit cu Regulamentul (CE) nr. 295/2008 al Parlamentului European și al Consiliului privind statisticile structurale de întreprindere (reformare) (denumit în continuare „Regulamentul nr. 295/2008”).

Raportul a fost întocmit parțial în temeiul dispozițiilor articolului 14 alineatul (1) din Regulamentul nr. 58/97 în ceea ce privește datele finale pentru anul de referință 2007 și parțial în temeiul dispozițiilor articolului 13 alineatul (1) din Regulamentul nr. 295/2008 în ceea ce privește datele preliminare pentru anul de referință 2008.

Scopul urmărit prin această întocmire a raportului a fost acela că primele serii de date complete cuprinzând toate anexele la Regulamentul nr. 295/2008 pentru datele anului de referință 2008 nu vor fi validate până la începutul anului 2011, adică prea târziu pentru a furniza un raport în limita de timp prevăzută de Regulamentul nr. 295/2008, de unde raportarea parțială în temeiul celor două regulamente .

În linii generale, obiectivul raportului este de a oferi informații referitoare la acțiunile întreprinse de Comisia Europeană pentru a asigura punerea la dispoziția utilizatorilor de statistici structurale de o înaltă calitate privind întreprinderile din Europa, precum și referitoare la modul și măsura în care fiecare dintre statele membre a pus în aplicare regulamentul SSI. Mai mult, acesta furnizează informații privind obligațiile întreprinderilor și acțiunile adoptate de statele membre pentru reducerea respectivelor obligații.

EVOLUȚII ÎN DOMENIUL REGLEMENTĂRILOR

De la raportul anterior, întocmit în 2007, Regulamentul SSI a fost abrogat în 2008, odată cu adoptarea Regulamentului nr. 295/2008 al Parlamentului European și al Consiliului la 11 martie 2008. Întrucât în trecut au fost efectuate mai multe modificări ale Regulamentului nr. 58/97 și era planificat să fie integrate modificări suplimentare, a fost preferată opțiunea „reformării”, din motive de claritate.

Obiectivele principale ale regulamentului erau de a răspunde nevoii crescânde de date statistice, în special pentru servicii, și de a simplifica și a diminua cantitatea de date necesare, oriunde era posibil.

Două noi anexe au fost adăugate la Regulamentul nr. 295/2008 (anexa VIII – Statistici structurale privind serviciile pentru întreprinderi și anexa IX – Statistici structurale privind demografia întreprinderilor) iar cerințele privind datele referitoare la sectorul serviciilor au fost consolidate.

A fost adăugat, de asemenea, un modul flexibil pentru efectuarea unei culegeri specifice și limitate de date ad hoc privind caracteristicile întreprinderilor. S-a luat decizia că prima utilizare a modulului flexibil al reformării SSI urma să fie destinată unei culegeri de date privind „accesul la finanțare”. Rezultatele acestei culegeri de date sunt preconizate pentru 2011.

Au fost introduse, de asemenea, anumite simplificări; un număr de variabile obligatorii și facultative au fost eliminate iar frecvența colectării anumitor date a fost modificată de la anuală la multianuală.

Prezentul raport acoperă cele șapte anexe la Regulamentul nr. 58/97, care pot fi găsite, de asemenea, în Regulamentul nr. 295/2008, sub aceleași titluri.

Anexa I Modul comun pentru statistici structurale anuale

Anexa II Statistici structurale în industrie

Anexa III Statistici structurale în comerț

Anexa IV Statistici structurale în construcții

Anexa V Statistici structurale în asigurări

Anexa VI Statistici structurale privind instituțiile de credit

Anexa VII Statistici structurale privind fondurile de pensii

În conformitate cu articolul 12 din Regulamentul nr. 58/97 (articolul 11 din Regulamentul nr. 295/2008 al Parlamentului European și al Consiliului), Regulamentul (CE) nr. 1618/1999 al Comisiei [Regulamentul (UE) nr. 275/2010 al Comisiei] prevede criterii de evaluare a calității statisticilor structurale de întreprindere.

DISPONIBILITATEA ȘI CALITATEA DATELOR STATISTICE STRUCTURALE DE ÎNTREPRINDERE

Principalele serii de date

Statisticile structurale de întreprindere oferă o perspectivă de ansamblu asupra structurii, dezvoltării și caracteristicilor întreprinderilor europene și diverselor activități ale acestora. În linii generale, datele acoperă toate activitățile de piață, cu excepția agriculturii și a serviciilor personale.

Principalele caracteristici (variabile) acoperite de datele SSI sunt:

- variabilele privind demografia întreprinderilor (de exemplu, numărul de întreprinderi);

- variabilele privind producția (de exemplu, cifra de afaceri, valoarea adăugată);

- variabilele privind mijloacele folosite; forța de muncă (de exemplu, ocuparea forței de muncă, ore lucrate); bunuri și servicii (de exemplu, totalul achizițiilor); capitalul investit (de exemplu, investiții în bunuri materiale).

- Câțiva indicatori derivați importanți sunt produși sub formă de raporturi ale anumitor caracteristici monetare sau valori pe cap de locuitor.

Câteva seturi de date sunt transmise de toate statele membre în conformitate cu cerințele stabilite în Regulamentul nr. 251/2009 al Comisiei[1] iar seriile principale sunt cele clasificate ca:

- Statistici anuale de întreprindere;

- Statistici anuale de întreprindere defalcate după clasele de mărime;

- Statistici regionale anuale.

- În seriile privind Statisticile anuale de întreprinderi , toate caracteristicile sunt publicate pe țări și sunt prezentate în detaliu la nivelul claselor NACE Rev. 1.1. (4 cifre).

Statistici anuale de întreprindere defalcate după clasele de mărime. Toate caracteristicile sunt publicate pe țări și sunt prezentate în detaliu la nivelul grupurilor NACE Rev. 1.1. (3 cifre) și în funcție clasele de mărime privind ocuparea forței de muncă. O defalcare suplimentară în funcție de clasa de mărime a cifrei de afaceri este disponibilă pentru activitățile de comerț distributiv.

În cadrul seriilor privind Statisticile anuale regionale , patru caracteristici sunt publicate de NUTS-2 regiuni[2] și prezentate în detaliu la nivelul diviziunilor NACE Rev. 1.1. (2 cifre). Pentru secțiunea referitoare la activitățile de comerț distributiv, datele sunt publicate la nivelul grupurilor NACE Rev. 1.1 (3 cifre).

Datele solicitate de începând cu anul de referință 2008 vor fi puse la dispoziție pe site-ul internet al Eurostat cu noile coduri de clasificare a activităților (NACE Rev. 2).

Cea mai mare parte a datelor SSI sunt colectate de institutele naționale de statistică (INS) cu ajutorul unor anchete statistice, al registrului întreprinderilor sau al unor surse administrative diverse. INS pot folosi una sau mai multe dintre aceste surse, în conformitate cu strategia de anchetă pe care au adoptat-o, luând în considerare costurile, calitatea datelor și sarcina reprezentată de răspunsuri pentru întreprinderi. La nivelul Eurostat, toate datele primite de la statele membre sunt verificate din punct de vedere calitativ și sunt publicate pe site-ul internet al Eurostat.

Promptitudinea, accesibilitatea și relevanța seriilor de date

3.2.1. Promptitudinea seturilor de date

Termenele finale de transmitere (exprimate în luni, după încheierea anului de referință) pentru furnizarea datelor către Eurostat sunt:

- T+10 pentru datele preliminare privind anexele I-IV;

- T+10 pentru anexa VI;

- T+12 pentru anexele V și VII;

- T+18 pentru datele finale privind anexele I-IV.

3.2.2. Accesibilitatea datelor SSI comunicate

Toate datele sunt disponibile gratuit pe site-ul internet al Eurostat[3] în cadrul temei „Industrie, comerț și servicii”.

Datele definitive pe anul 2007 pentru anexele V-VII au fost comunicate pe site-ul internet al Eurostat în mai 2009, iar pentru anexele I-IV în noiembrie 2009.

Agregatele UE pentru datele definitive pe anul 2007 s-au calculat pe baza datelor disponibile, furnizate de statele membre, iar în cazul datelor care lipseau, pe baza estimărilor. Agregatele UE neconfidențiale au fost comunicate la începutul anului 2010.

Datele preliminare pe anul 2008 pentru anexele I-IV din NACE Rev.2 au fost comunicate, pentru majoritatea țărilor, pe site-ul internet al Eurostat în ianuarie 2010.

3.2.2.1. Programul de publicații pentru anul 2009

Pe lângă difuzarea pe site-ul internet al Eurostat, rezultatele au fost, de asemenea, prezentate într-un număr de publicații, cuprinzând: o publicație panoramică „ European Business: Facts and figures ” (Fapte și cifre despre întreprinderile europene), zece numere ale publicației „ Statistics in Focus ” (Statistici pe scurt) și o secțiune nouă, restructurată, dedicată întreprinderilor europene pe site-ul internet al Eurostat.

Datele SSI au fost, deopotrivă, folosite în numeroase alte publicații. În cursul anului 2009 au fost aduse contribuții importante, în special la Anuarul Eurostat, la Cartea de buzunar Eurostat și la Anuarul regional.

Mai mult, începând de la jumătatea anului 2009, a fost elaborat un nou instrument, Statistics Explained[4] (Statistici explicate) pentru difuzarea (meta)datelor prin intermediul site-ului internet al Eurostat. Statistics Explained se bazează pe tehnologia de tip Wiki Web 2.0 și scopul său principal este de a explica statisticile europene prin prezentarea de date și evidențierea aspectelor interesante sau surprinzătoare ale acestora, laolaltă cu toate informațiile fundamentale necesare.

3.2.3. Eficacitatea reglementării și relevanța seturilor de date: integralitatea

În termeni foarte largi, se poate concluziona din Tabelele 1, 2 și 3 că datele transmise de statele membre prezintă un nivel rezonabil de integralitate pentru anexele I-IV, însă disponibilitatea datelor pentru anexele care acoperă sectoarele financiare (anexele V-VII) este, în general cu mult mai redusă.

Din cifrele prezentate în tabelele de mai jos, se poate observa, de asemenea, că disponibilitatea datelor de pe site-ul internet al Eurostat a fost redusă datorită prezenței datelor confidențiale, în special pentru țările mici în ceea ce privește datele definitive privind anexele I-IV.

Un grad ridicat de disponibilitate și un grad redus de confidențialitate au fost înregistrate pentru datele preliminare 2008 privind anexele I-IV, întrucât respectivele date sunt solicitate numai la nivelul cu trei cifre al NACE Rev.2.

Tabelul 1. Disponibilitatea și confidențialitatea datelor finale pe anul 2007 pentru anexele I-IV, NACE Rev. 1.1

Țări[5] | Numărul total de celule transmise în % din celulele solicitate prin regulamentul SSI | Celule confidențiale în % din celulele transmise |

Țări mari | 94 | 13 |

Țări medii | 92 | 22 |

Țări mici | 86 | 26 |

TOATE | 90 | 22 |

Tabelul 2. Disponibilitatea și confidențialitatea datelor finale pe anul 2007 pentru anexele V-VII, NACE Rev. 1.1

Țări | Numărul total de celule transmise în % din celulele solicitate prin regulamentul SSI | Celule confidențiale în % din celulele transmise |

Țări mari | 63 | 9 |

Țări medii | 78 | 11 |

Țări mici | 70 | 6 |

TOATE | 73 | 9 |

Tabelul 3. Disponibilitatea și confidențialitatea datelor preliminare pe anul 2008 pentru anexele I-IV, NACE Rev. 2

Țări | Numărul total de celule transmise în % din celulele solicitate prin regulamentul SSI | Celule confidențiale în % din celulele transmise |

Țări mari | 99 | 5 |

Țări medii | 95 | 16 |

Țări mici | 91 | 14 |

TOATE | 94 | 13 |

3.2.3.1. Relevanța pentru utilizatori

Un indicator al relevanței datelor SSI pentru utilizatorii noștri este numărul de date sau de publicații descărcate de pe site-ul internet al Eurostat și numărul de publicații vândute în cursul anului 2009.

Cifrele prezentate în tabelul de mai jos reprezintă datele de pe site-ul internet al Eurostat accesate de utilizatorii noștri pentru publicațiile Eurostat din cursul anului 2009.

Tabelul 4. Numărul de date accesate

Publicații vândute (copii pe suport fizic) | 64 |

- European Business: Facts and figures (ediții din 2007 – 2009)[6] |

Publicații descărcate în mod gratuit | 14 584 |

- European Business: Facts and figures |

Seturi de date descărcate în mod gratuit |

Anexele I-VII - Statistici anuale de întreprindere - Statistici anuale de întreprindere pe clase de mărime - Statistici regionale anuale - Date preliminare - Altele | 49 230 22 814 8 594 11 463 1 744 4 615 |

Norme privind confidențialitatea și punerea în aplicare a acestora

Tabelele de la paragraful 3.2 ilustrează măsura în care confidențialitatea a redus disponibilitatea datelor. Norme similare privind confidențialitatea au fost aplicate de toate țările, în special pentru a proteja datele privind una sau mai multe întreprinderi. Mai mult, în câteva state membre, această abordare a fost completată cu o „normă de dominanță”, potrivit căreia, datele nu se difuzau în cazul în care cifrele corespunzătoare unui respondent depășeau un anumit procent stabilit; procentajele utilizate prezintă ușoare variații.

În mod adițional confidențialității datelor la nivel național, anumite date la nivel comunitar au fost, de asemenea, eliminate pentru a proteja datele naționale confidențiale. Normele pentru stabilirea agregatelor UE care trebuiau să fie eliminate au fost expuse în cadrul unei Carte privind confidențialitatea convenită cu toate statele membre. Ca urmare a aplicării normelor, pentru datele corespunzătoare anului 2007, 7% din toate datele agregate UE pentru statisticile anuale de întreprindere din anexele I-IV nu au putut fi publicate din motive de confidențialitate.

Tabelul 5. Confidențialitatea principalelor variabile ale statisticilor anuale de întreprindere pentru care au fost publicate agregate UE 2007; toate nivelurile de activitate NACE Rev.1.1

Anexă | Numărul total de celule | Numărul de celule confidențiale | Numărul de celule confidențiale ca procentaj din numărul total |

Anexa I | 856 | 57 | 7 |

Anexa II | 5 652 | 480 | 8 |

Anexa III | 1 252 | 42 | 3 |

Anexa IV | 324 | 14 | 4 |

Anexele I-IV | 8 084 | 593 | 7 |

Pentru a satisface nevoile de informație ale utilizatorilor, Comisia Europeană examinează în prezent modalități de a spori numărul de agregate UE disponibile. S-au examinat și, începând cu anul de referință 2008, se vor aplica moduri de calculare a estimărilor pentru agregatele UE confidențiale care să asigure un nivel suficient de protecție a datelor respondenților individuali, garantându-se în același timp un anumit grad de acuratețe a agregatelor.

Pentru moment, estimările au fost utilizate pentru a furniza mai multe agregate UE pe baza unor date naționale neconfidențiale, cu scopul de a acoperi lacunele pentru care valorile actuale nu au putut fi comunicate.

Precizia

În conformitate cu dispozițiile Regulamentului (CE) nr. 1618/99 al Comisiei din 23 iulie 1999 (denumit în continuare „Regulamentul nr. 1618/99”) privind criteriile de evaluare a calității statisticilor structurale de întreprindere, toate statele membre furnizează anual Eurostat informații privind calitatea indicatorilor precum coeficientele de variație, rata de non-răspunsuri și două rapoarte specifice – unul legat de metodologia aplicată și celălalt legat de activitatea principală.

Pe baza informațiilor furnizate de toate statele membre, Eurostat a realizat o evaluare anuală pentru anul de referință 2007 și părțile ei principale au fost incluse în prezentul raport.

Pentru a evalua calitatea datelor furnizate la nivelul UE, Eurostat a calculat coeficienții de variație cumulați la nivelul UE pentru șase caracteristici, la nivelul grupurilor NACE Rev.1.1 (3 cifre) și pentru toate sectoarele de activitate.

Tabelul de mai jos arată că, în afara unor excepții, coeficienții de variație cumulați la nivelul UE pentru cele șase caracteristici compilate (numărul de întreprinderi, cifra de afaceri, valoarea adăugată, costurile de personal, investițiile brute, numărul de angajați) sunt mai mici de 1,5%. În general, coeficienții de variație furnizați sunt inferiori pentru industrie și ușor superiori pentru construcții, comerț și servicii.

Tabelul 6. Distribuția coeficienților de variație cumulați la nivelul UE (%)

0,6-1,5 | 26,5 | 97,2 | 63,7 | 57,1 | 67,8 | 48,5 |

1,6-2,5 | 0 | 0,9 | 5,9 | 0,6 | 4,2 | 2,4 |

>2,5 | 0 | 0 | 0 | 0 | 1,8 | 0,6 |

Începând cu colectarea datelor pentru anul de referință 2008, datele SSI vor fi evaluate anual de la începutul anului 2011 pe baza noului Regulament (CE) nr. 275/2010 al Comisiei privind punerea în aplicare a Regulamentului nr. 295/2008 în ceea ce privește criteriile de evaluare a calității statisticilor structurale de întreprindere. Rapoartele vor fi produse în conformitate cu Codul bunelor practici privind statisticile europene.

Coerența și comparabilitatea

Întrucât fiecare stat membru este liber să aleagă modul în care compilează datele SSI, se impune respectarea cu strictețe a regulamentelor Comisiei pentru a asigura comparabilitatea datelor între țări.

Conform celor menționate mai sus, statelor membre li s-a cerut să furnizeze, pentru fiecare an de referință, două rapoarte în care au avut ocazia să furnizeze informații privind metodologia aplicată pentru Eurostat și utilizatorii săi.

Coerența se referă la măsura în care statisticile permit utilizarea combinată a datelor provenite din surse diferite, iar în acest scop Eurostat a încercat să identifice care sunt trăsăturile comune între SSI și alte anchete privind întreprinderile și în ce măsură sunt ele consecvente (consecvența poate fi considerată ca un sinonim al coerenței). Comparabilitatea reprezintă un caz special de coerență care utilizează date provenind din aceeași sursă dar pentru perioade de timp și/sau regiuni diferite.

Datele SSI pot fi corelate cu câteva alte domenii statistice precum: conturile naționale, ancheta privind costul forței de muncă, statisticile privind forța de muncă și statisticile pe termen scurt. Cu toate acestea, pentru o utilizare combinată a acestor statistici, trebuie să se asigure coerența acestora.

Coerența dintre statisticile structurale de întreprindere și domeniile menționate mai sus a fost analizată în trecut și au fost constatate un număr de diferențe atât în ceea ce privește datele cât și metodologia. Acest fapt nu este neașteptat, întrucât fiecare domeniu a definit o metodologie cât mai adecvată analizei respective.

Statisticile privind întreprinderile și comerțul sunt confruntate cu provocări majore într-o lume globalizată. O tendință puternică de integrare a piețelor mondiale schimbă structura economiei și modul de funcționare al întreprinderilor. În consecință, Eurostat a elaborat un program pentru modernizarea și mai buna integrare a statisticilor privind întreprinderile și comerțul (MEETS)[8]. Programul se va desfășura pe o perioadă de șase ani, din 2008 până în 2013.

Un proiect important din cadrul programului MEETS îl constituie „ Coerența conceptelor și metodelor statisticilor referitoare la întreprinderi ” care a început în cel de-al treilea trimestru al anului 2010 și se va desfășura pe o perioadă de 48 de luni. Pe viitor, acest proiect va contribui la ameliorarea coerenței conceptelor și va facilita producția unei legislații integrate pentru reglementarea statisticilor privind întreprinderile și comerțul.

CONFORMITATEA CU REGULAMENTUL PRIVIND STATISTICILE STRUCTURALE DE ÎNTREPRINDERE (SSI)

Conformitatea cu regulamentul SSI este evaluată pe baza punctualității datelor transmise de statele membre și, de asemenea pe integralitatea datelor și pe numărul de versiuni necesare înainte de comunicarea finală.

În ansamblu, nivelul de conformitate pentru datele corespunzătoare anului 2007 a sporit față de nivelul înregistrat în raportul anterior. O analiză completă a tuturor aspectelor legate de conformitate, în special a celor legate de comparabilitate, nu va fi posibilă înainte ca noile rapoarte de calitate să fie disponibile, în mai 2011.

În general, de-a lungul anilor, punctualitatea s-a ameliorat. Cu toate acestea, unele țări continuă să transmită datele cu anumite întârzieri, ceea ce influențează difuzarea la timp a agregatelor UE.

În comparație cu raportul anterior, cele mai notabile progrese în materie de punctualitate au fost realizate de Belgia, Irlanda, Grecia și Slovenia.

Cu toate acestea, Belgia și Grecia și-au comunicat datele cu o oarecare întârziere. Primele date corespunzătoare anului 2007 a fost comunicate de Malta cu o întârziere importantă.

În ceea ce privește integralitatea seturilor de date transmise de țări, în momentul reunirii tuturor seturilor de date pentru seriile definitive ale anexelor I-IV furnizate de țările UE-27 și de Norvegia, aceasta reprezintă 90% din datele solicitate. Aceasta reprezintă o îmbunătățire semnificativă în comparație cu situația descrisă în raportul anterior adresat Parlamentului European și Consiliului în 2007, dar care nu este încă suficientă. Diferite țări întreprind acțiuni pentru a îmbunătăți disponibilitatea datelor.

Majoritatea țărilor au furnizat date preliminare corespunzătoare anului 2008 înainte de termenul stabilit în regulament. Câteva țări și-au transmis datele cu o oarecare întârziere, de exemplu în jur de 20 de zile după termen în cazul Belgiei și al Italiei și cu o întârziere de mai mult de o lună în cazul Greciei și al Poloniei. În general, punctualitatea nu s-a ameliorat pentru aceste seturi de date în comparație cu anul trecut, dar această situație se datora faptului că anul de referință 2008 a fost afectat de punerea în aplicare a NACE Rev.2. În ansamblu, 94% din datele solicitate sunt disponibile.

Datele privind anexele V-VII continuau să lipsească pentru anumite serii. În ansamblu, 73 % din datele solicitate pentru anexele financiare sunt disponibile.

Evaluarea prezentată în tabelul 7 arată o evaluare generală a conformității pentru toate statele membre vizate de regulamentul SSI pentru anul de referință 2007 (UE-27 și Norvegia).

Evaluarea s-a bazat pe punctualitate, integralitatea datelor și numărul de versiuni furnizate pentru datele finale corespunzătoare anului 2007 cu privire la anexele I-VII și, de asemenea, cu privire la datele preliminare corespunzătoare anului 2008 pentru anexele I-IV.

Țările au fost repartizate în patru categorii de conformitate:

VG = Un nivel foarte bun de conformitate, toate datele solicitate (cu excepții nesemnificative) au fost transmise la timp.

G = Un nivel bun de conformitate, cu câteva elemente absente sau cu întârzieri minore de transmitere a datelor.

P = Datele au fost parțial disponibile dar lipseau elemente de conformitate majore sau termenele nu erau respectate.

N = Lipsea o mare parte din date sau existau întârzieri importante pentru transmiterea datelor.

Tabelul 7. Evaluarea globală a conformității

Țări | Categoria globală |

EE, ES, FR, LV, LT, HU, AT, PT, RO, SK, FI, SE, NO | VG |

BE, BG, CZ, DK ,DE, IE, IT, CY, LU, NL, PL, UK, SI | G |

GR | P |

MT | N |

Din tabelul de mai sus se observă că nivelul de conformitate a fost „foarte bun„ sau „bun” pentru majoritatea statelor membre. Mai mult, Malta a depus eforturi considerabile pentru a rezolva problemele de neconformitate și a început să transmită date pentru anii de referință anteriori. Toate țările intenționează să ridice nivelul de conformitate cu începere de la anul de referință 2008.

Eurostat a întreprins acțiuni pentru ridicarea nivelului de conformitate în două domenii. În primul rând, un raport de conformitate a fost prezentat, bianual, Grupului de coordonare SSI și anual, directorilor statisticilor de întreprindere. S-au utilizat, de asemenea, scrisori din partea Directorului General al Eurostat către directorii institutelor naționale de statistică pentru soluționarea cazurilor grave de neconformitate. Pe lângă monitorizare și raportare, au fost întreprinse contacte bilaterale pentru anchetarea și soluționarea deficiențelor de conformitate.

În al doilea rând, Eurostat a încercat să găsească modalități de facilitare a transmiterii datelor, de exemplu, prin simplificarea formatelor de transmitere a datelor și prin raționalizarea cerințelor de date, în special cu ajutorul noului regulament SSI reformat.

OBLIGAȚIILE ÎNTREPRINDERILOR ȘI ACȚIUNILE ÎN VEDEREA REDUCERII ACESTORA

Introducere

Comunicarea Comisiei din martie 2005 privind „O mai bună reglementare pentru creștere și locuri de muncă” a identificat procesul de simplificare ca acțiune prioritară pentru UE. În Comunicarea Comisiei privind reducerea obligațiilor referitoare la furnizarea răspunsurilor, eforturile de simplificare și de stabilire a priorităților în domeniul statisticilor comunitare [COM (2006) 693 final] s-au adresat în mod mai specific sectorului statistic.

După cum s-a menționat în cele de mai sus, pentru reducerea obligațiilor furnizorilor de date și, de asemenea, a obligațiilor întreprinderilor, regulamentul SSI „reformat” vizează menținerea unor obligații cât se poate de ușoare pentru întreprinderi și, din acest motiv, un număr de variabile obligatorii sau opționale au fost eliminate sau li s-a schimbat frecvența de la una anuală la una multianuală.

Acțiuni întreprinse pentru reducerea obligațiilor

Această secțiune face o sinteză a acțiunilor întreprinse în ultimii ani de Eurostat și de statele membre pentru a reduce costurile și obligațiile care revin întreprinderilor.

Eurostat a colaborat cu institutele naționale de statistică pentru stabilirea unor modalități de reducere a obligațiilor întreprinderilor. Reformarea regulamentului SSI a redus o seamă de variabile obligatorii prin schimbarea frecvenței anumitor variabile de la una anuală la una multianuală, precum și prin eliminarea variabilelor opționale.

În plus, reformarea SSI introduce posibilitatea ca țările să contribuie pur și simplu la agregatele europene (marcaje CETO) fără a fi obligate să furnizeze date detaliate atunci când cifrele nu sunt suficient de fiabile pentru a fi publicate la nivel național.

Unele dintre acțiunile întreprinse de statele membre au fost corelate cu modul în care acestea au organizat culegerea de date SSI. Majoritatea statelor membre au utilizat, în mod frecvent, anchetele prin sondaj. Toate cele 27 de state membre, cu excepția unuia, au utilizat o anchetă prin sondaj sau o combinație de anchetă prin sondaj și date culese de la alte surse, în locul recensămintelor. Statele membre s-au concentrat asupra aplicării noilor strategii de eșantionare pentru a reduce atât obligațiile întreprinderilor, cât și costurile institutelor naționale de statistică.

În plus, un număr de țări au exclus întreprinderile mici din anchetele lor și au utilizat, în loc, surse de date administrative combinate cu estimări.

În numeroase state membre se manifestă din ce în ce mai mult o puternică preferință pentru folosirea surselor de date administrative în locul realizării unor anchete. Cu toate acestea, există mai multe obstacole în calea utilizării exclusive a surselor de date administrative, datorită faptului că, în mod normal, datele administrative diferă de datele statistice din punct de vedere al definițiilor, formatelor, codurilor, protocoalelor de transmitere, etc. Din acest motiv, este nevoie de un sprijin politic pentru stabilirea de acorduri între institutele naționale de statistică și organizațiile guvernamentale relevante cu privire la producția de date administrative care ar putea fi utile scopurilor relevante.

Tranziția de la anchete la utilizarea surselor de date administrative necesită o investiție inițială sub forma unor resurse interne suplimentare și a unor noi metode de lucru adaptate la nivelul institutelor naționale de statistică înainte de a obține sporuri de eficacitate.

Unele țări au început, deopotrivă, să analizeze moduri mai directe de colectare a datelor, incluzând colectarea direct din conturile întreprinderilor. În mod ideal, statisticile ar fi generate ca un produs secundar al contabilității periodice a întreprinderilor, datele ar fi prelucrate automat, elemente identificatoare comune ar permite informațiilor colectate să fie folosite în modul cel mai eficient, iar informațiile respective, de îndată ce au fost prelucrate, ar fi difuzate în mod automat mai departe, de exemplu, către Eurostat.

În concluzie, obligațiile întreprinderilor reprezintă un aspect care este luat în considerație indiferent de schimbările efectuate în privința cerințelor de date sau a procedeelor de producție a datelor. Totuși, producția de date SSI de înaltă calitate, care corespund nevoilor utilizatorilor, în modul cel mai rentabil, constituie obiectivul principal.

EVOLUȚII ULTERIOARE

Sistemul Statistic European caută să identifice, în mod constant, modalități de abordare ale nevoilor noi și emergente de statistici, depunând, în același timp, eforturi considerabile pentru a reduce obligațiile respondenților și costurile producției de statistici.

Mai mult, dată fiind importanța crescândă a statisticilor europene – la nivelul UE – pentru elaborarea, punerea în aplicare, monitorizarea și evaluarea politicilor UE, Comisia (Eurostat) a emis o comunicare privind metoda de producție a statisticilor UE - o viziune pentru următoarea decadă[9]. Respectiva comunicare oferă o viziune pentru reformarea modului de producție a statisticilor europene.

Programul MEETS pentru modernizarea și mai buna integrare a statisticilor privind întreprinderile și comerțul, deja menționat anterior, întreprinde măsurile practice pentru punerea în aplicare a acestei viziuni. Obiectivele programului sunt elaborarea unor seturi țintă de indicatori și realizarea unei reexaminări a priorităților; elaborarea unui cadru rațional pentru statisticile referitoare la întreprinderi; și punerea în aplicare a unui mod mai inteligent de colectare a datelor și de modernizare și simplificare a sistemului Intrastat.

[1] Regulamentul (CE) nr 251/2009 al Comisiei din 11 martie 2009 de punere în aplicare și de modificare a Regulamentului (CE) nr. 295/2008 al Parlamentului European și al Consiliului în ceea ce privește seriile de date care trebuie produse pentru statisticile structurale de întreprinderi și adaptările necesare în urma revizuirii clasificării statistice a produselor în funcție de domeniul de activitate (CPA).

[2] Nomenclator comun al unităților teritoriale de statistică [Regulamentul (CE) nr. 1059/2003].

[3] http://epp.eurostat.ec.europa.eu/portal/page/portal/eurostat/home

[4] http://epp.eurostat.ec.europa.eu/statistics_explained/index.php/Structural_business_statistics_overview

[5] Clasificarea conform marcajului CETO:

Țări mari: DE, FR, IT, UK

Țări medii: BE, DK, ES, GR, IE, NL, AT, PL, PT, FI, SE, NO

Țări mici: BG, CZ, EE, CY, LV, LT, LU HU, MT, RO, SI, SK

[6] Producția de copii pe suport fizic a fost întreruptă în 2010.

[7] Coeficienții de variație au fost calculați pentru datele finale corespunzătoare anului 2007 pentru seriile 1A, 2A, 3B și 4A (anexele I-IV) la nivelul grupurilor NACE Rev.1.1 (3 cifre) sau pentru regrupări, conform celor menționate în secțiunea 9 din anexa 1 la Regulamentul SSI.

[8] JO L 340, 19.12.2008 – [Decizia nr. 1297/2008/CE a Parlamentului European și a Consiliului din 16 decembrie 2008 privind un program pentru modernizarea statisticilor europene referitoare la întreprinderi și comerț (MEETS)].

[9] COM(2009) 404 final: Comunicare a Comisiei către Parlamentul European și Consiliu privind metoda de producere a statisticilor UE : o viziune pentru decada următoare.